Üks talgupisikust nakatunud firmajuht, Webmedia juhatuse esimees Taavi Kotka ütles, et kevadine talgutel käimise komme tekkis neil Teeme Ära ava-aastal, kui kogu meeskonnaga võeti osa prügikoristuse päevast. "Pärast seda oleme igal aastal midagi koos korda saatnud. Meie jaoks on see ühelt  poolt meeskonnaüritus, teisalt on IT inimestele alati meeldinud ka füüsilisest tööst rõõmu tunda," sõnas Kotka. Webmedia korraldab sel aastal Lõuna-Eestis lausa kahed talgud, millest oma töötajatega osa võetakse. "Eesti ettevõtted panustavad täna kodanikualgatustesse selgelt liiga vähe ning neile on vaja tõuget, mis sunniks rohkem ühiskondliku vastutuse peale mõtlema. Selles suhtes on Teeme Ära tänuväärt ettevõtmine," lisas Kotka.